Korona meitä kouluttaa

    Ei koronan leviämisessä mitään uutta ole, varautumisen suhteen. Eikö se ole sama asia kaikissa virustaudeissa: Tavanomainen kanssakäyminen levittää niitä. Ja viruksella on taito muuttaa muotoaan. Rokotteet tulee yleensä jälkijunassa. Aivan kuin koronankin, meidän pitäisi suojautua joka syksyisen flunssammekin kanssa. Hyvä asia, jos maskin käytön tarpeellisuuden muissakin virustaudeissa opimme koronan kautta.

Minulle ensimmäinen kontakti maskiin oli tilanteessa, jossa sen käsittelyllä ei ollut merkitystä. Meillähän maskin "väärällä" käsittelyllä tehdään karhunpalvelus itse tartunnalle. Kierrellessäni taannoin Kiinan ja Intian suurkaupunkeja maskin näkeminen oli jokapäiväistä. Korkeintaan sai aikaan ylimielisen lausunnon: Ei meillä koskaan Suomessa. Pohjan poika ei mokomaa tarvitse.

Mutta jouduinpa kerran pyörtämään ennusteeni. Kiinan Shanghaissa (kaupungin väkiluku oli n. viisi kertaa koko Suomen väkiluku). Tullessamme sinne ei aurinkoa näkynyt muualla kuin lentokoneessa, ennen laskua paskapatjan läpi.

Siellä käytin aamupäivällä maskia. Iltapäivällä aurinko tiivisti "patjan" ja saasta satoi alas. Se neste ei ollut "raikas sadevesi" vaan muistutti erästä eritettä, vaikka urea ei ollutkaan pää raaka-aine.

No, nyt ollaan sitten Suomessakin maskin käyttäjiä. Kun on lukenut meidän tarkkoja maskimme käsittelyohjeita, tulee mieleen Kiina, siellä kelpasi ennen housun puntin palanenkin maskiksi.

Nyt sillä on kaksi haastetta, korona ja saasteet. Vanhassa käytännössä voi korona viedä voiton. Itse maski on nykyään vientitavaraa, mutta kysymyshän olikin käsittelystä.

Toinen koronan meille tuoma koulutus on, uusi yksinäisyyden laji. Se on korona-ajan eristäytyminen. Se poikkeaa tavallisesta yksinäisyydestä siten, että sitä ohjaillaan ulkopuolelta. Ja se vaihtelee, kuin säätila. Eivätkä omat elämäntavat ole sitä aikaansaaneet. Pahinta onkin epätietoisuus.

Sanotaan, että korona koettelee kaikkia melko tasapuolisesti. Tasapuolista se ei ole niille, joilla on jo ennestään yksinäisyyttä. Ja korona vielä pahentaa sitä. Tilastojen mukaan joka kymmenes on yksinäinen jatkuvasti. Tätä tilastoa voimme kukin kohdallamme osuessa parantaa. Mieluimmin kuolen koronaan kuin yksinäisyyteen.

Kalevi Pirttijärvi